 المخزن هو ديما الجهة الرابحة، ولي درويش بحالنا ديما كيبغي يكون مع الجهة الرابحة، لذا فمنذ مدة و أنا أهلل وأنادي وأطالب ببيع الماتش للمخزن، أنا متهوم متهوم والموشكيلة متهوم باطل، اللهم نديرو علاش بعدا، لذا فكل ما كانت كتجيني الفرصة كنعرض راسي للبيع، وماساومني حد، وبقيت كننقص الثمن لراسي غي بوحدي درت على الراسي الصولد كاع، ومتسوقني حد، شوية وليت طالب فراسي غي باكية وينسطون وكاميلة و100 درهم ووالو، إلى أن جاء الفرج على يد الماجيدي. عمري تخايلت أن الميني أيباد ديال أحمد نجيم ومعاه حميد زيد وسقراط وإيسرافيل يقدرو يسواو نصف مليار، قلت زعمة راه نغلاو حتى نعياو مانفوتوش الف درهم هادي هي كود لي يقدرو يحجزو عليها ويصادروها، وهادشي لي تقدر تجيب، إلى أن فاجأنا الماجيدي بإعلان قيمتنا الحقيقية فالسوق، أييه كنسواو 500 منيول، المنيول ينطح خوه. الصراحة كان خبر جد مفرح، لأنه وأخيرا ثم تقدير قيمتنا الحقيقية فسوق الأقلام المأجورة، و أصبحت لنا طريفة محددة، بالإضافة إلى أن الرائع فالأمر، والأكثر ابهاجا، هو أن تبرير رفع الدعوة هو فقدان الثقة الملكية في الماجدي من بعد قراءة ما كتب، وطبعا هذا خبر جد مفرح لأنه غادي يكون سيدنا كايقرا لينا، ويكون حتى هو تبع المذكرات ديالي حلقة بحلقة وتعرف على مجيريبة وعلى بومديان مول الصبيان....... وهذا الحمد الله زاد حبب لينا سيدنا، لأنه مطلع بخبارنا، وغادي يكون عارف أنني واخا ساوي جزء من نصف مليار إلا أنني متخلصتش الشهر اللي فات، وغادي يكون سيدنا من خلال قراءته لكود مطلع على أخبار المغرب الحقيقية كما هي و على أخبار العالم من بني ملال حتى لعند كيم كرداشيان قراءة سيدنا لكود كنظن إلا كانت حقيقية كما تعلل بيها الماجدي، فراه ماغاديش غي تخليه يفقد الثقة فهاد الأخير و إنما يفقد الثقة فشلا حاجات خريين حيث كود تنقل الواقع كما هو بلا زواق وبدون أي تحيز لأي جهة معينة. الماجيدي متعنا فمهرجان موازين الصراحة لي من أحسن الحاجات لي كتوقع فالمغرب خلال السنة، جابو كروبات مكناش كنحلموا نتفرجو فيهم مباشرة، وهاد العام جايبين فرقة بلاسيبو، لي من الفرق المفضلة عندي، وكنظن ربما على هادشي تحنسر وقال أرى نشوف هاد كود واش فيهم شي فلوس، الصراحة كون جات عليا من أجل احضار فرقة بلاسيبو يستاهل نصف مليار، ولكن كان يشوف عند شي موقع اخر يقدر يلقاها وهو عارف عندمن يقدر يمشي، أما موقع كود فراه واخا يكون الميني آيباد ديال أحمد نجيم هو لي تكتب فيه الوحي مايجيبش نصف مليار. 
شكرا للماجيدي حيث ورانا القيمة الحقيقية ديالنا وعرفنا بتبريرو للدعوة: فقدان ثقة صاحب الجلالة” باللي سيدنا كيقرا لينا